UREDBA KOMISIJE (EU) 2019/831

z dne 22. maja 2019

o spremembi prilog II, III in V k Uredbi (ES) št. 1223/2009 Evropskega parlamenta in Sveta o kozmetičnih izdelkih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1223/2009 Evropskega parlamenta in Sveta z dne 30. novembra 2009 o kozmetičnih izdelkih (1) ter zlasti člena 15(1), četrtega pododstavka člena 15(2) in člena 31(1) Uredbe,

ob upoštevanju naslednjega:

(1) Uredba (ES) št. 1272/2008 Evropskega parlamenta in Sveta (2) določa usklajeno razvrstitev snovi kot rakotvornih, mutagenih ali strupenih za razmnoževanje (CMR) na podlagi znanstvene ocene Odbora za oceno tveganja Evropske agencije za kemikalije. Snovi so razvrščene kot snovi CMR kategorije 1A, snovi CMR kategorije 1B ali snovi CMR kategorije 2, odvisno od stopnje dokazanosti lastnosti CMR.

(2) Člen 15 Uredbe (ES) št. 1223/2009 določa, da se snovi, razvrščene kot snovi CMR kategorije 1A, 1B ali 2 v delu 3 Priloge VI k Uredbi (ES) št. 1272/2008 (snovi CMR), ne smejo uporabljati v kozmetičnih izdelkih. Vendar se snov CMR lahko uporablja v kozmetičnih izdelkih, če so izpolnjeni pogoji iz drugega stavka člena 15(1) ali drugega pododstavka člena 15(2) Uredbe (ES) št. 1223/2009. S to uredbo se izvaja Uredba (ES) št. 1223/2009. Le Sodišče Evropske unije ima pravico, da razlaga pravo Unije, vključno s členom 15 Uredbe (ES) št. 1223/2009.

(3) Da bi se prepoved snovi CMR na notranjem trgu izvajala enotno, da bi se zagotovila pravna varnost, zlasti za gospodarske subjekte in pristojne nacionalne organe, ter da bi se zagotovila visoka raven varovanja zdravja ljudi, bi morale biti vse snovi CMR vključene na seznam prepovedanih snovi v Prilogi II k Uredbi (ES) št. 1223/2009 in, kadar je primerno, črtane s seznama omejenih ali dovoljenih snovi v Prilogi III oz. V k navedeni uredbi. Kadar so izpolnjeni pogoji iz drugega stavka člena 15(1) ali drugega pododstavka člena 15(2) Uredbe (ES) št. 1223/2009, bi bilo treba ustrezno spremeniti seznam omejenih ali dovoljenih snovi v Prilogi III oz. V k navedeni uredbi.

(4) Ta uredba se nanaša na snovi, razvrščene kot snovi CMR v skladu z Uredbo (ES) št. 1272/2008 s 1. decembrom 2018, ko se je začela uporabljati Uredba Komisije (EU) 2017/776 (3).

(5) Za nekatere snovi CMR, za katere je bil vložen zahtevek za uporabo v kozmetičnih izdelkih kot izjemo, ni bilo ugotovljeno, da so izpolnjeni vsi pogoji iz drugega stavka člena 15(1) ali drugega pododstavka člena 15(2) Uredbe (ES) št. 1223/2009. To velja za quaternium-15, kloroacetamid, diklorometan, formaldehid, perborovo kislino in spojine natrijevega perborata.

(6) Snov metenamin 3-kloroaliloklorid, z imenom quaternium-15 po mednarodni nomenklaturi za kozmetične sestavine (INCI), je trenutno navedena v vnosu 31 Priloge V k Uredbi (ES) št. 1223/2009 kot snov, dovoljena v izdelkih, pripravljenih za uporabo, v najvišji koncentraciji 0,2 %. Quaternium-15 je mešanica cis in trans izomerov, med katerimi je bil cis-izomer razvrščen kot snov CMR kategorije 2 z Uredbo Komisije (ES) št. 790/2009 (4). Razvrstitev se je začela uporabljati 1. decembra 2010. V skladu z drugim stavkom člena 15(1) Uredbe (ES) št. 1223/2009 se snov, razvrščena v kategorijo 2, lahko uporablja v kozmetičnih izdelkih, če jo je Znanstveni odbor za varstvo potrošnikov (SCCS) ocenil in ugotovil, da je varna za uporabo v kozmetičnih izdelkih. SCCS je 13. in 14. decembra 2011 izdal znanstveno mnenje o snovi quaternium-15 (cis-izomer) (5), v katerem je ugotovil, da na podlagi razpoložljivih podatkov varnosti snovi quaternium-15 za uporabo v kozmetičnih izdelkih ni mogoče določiti. Glede na razvrstitev cis-izomera, ki ga vsebuje quaternium-15, kot snovi CMR kategorije 2 in glede na mnenje SCCS bi bilo treba quaternium-15 črtati s seznama dovoljenih konzervansov v kozmetičnih izdelkih v Prilogi V k Uredbi (ES) št. 1223/2009 ter ga dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(7) Snov 2-kloroacetamid, z imenom kloroacetamid po INCI, je trenutno navedena v vnosu 41 Priloge V k Uredbi (ES) št. 1223/2009 kot snov, dovoljena v izdelkih, pripravljenih za uporabo, v najvišji koncentraciji 0,3 %. Kloroacetamid je bil razvrščen kot snov CMR kategorije 2 na podlagi Uredbe (ES) št. 1272/2008. Razvrstitev se je začela uporabljati pred 1. decembrom 2010, ko so se začeli uporabljati naslovi II, III in IV Uredbe (ES) št. 1272/2008 v zvezi s snovmi. V skladu z drugim stavkom člena 15(1) Uredbe (ES) št. 1223/2009 se snov, razvrščena v kategorijo 2, lahko uporablja v kozmetičnih izdelkih, če jo je SCCS ocenil in ugotovil, da je varna za uporabo v takih izdelkih. SCCS je 22. marca 2011 izdal znanstveno mnenje o kloroacetamidu (6), v katerem je ugotovil, da na podlagi razpoložljivih podatkov snov ni varna za potrošnike, kadar se v kozmetičnih izdelkih uporablja v najvišji koncentraciji 0,3 %. Glede na razvrstitev snovi kot snovi CMR kategorije 2 in glede na mnenje SCCS bi bilo treba kloroacetamid črtati s seznama dovoljenih konzervansov v kozmetičnih izdelkih v Prilogi V k Uredbi (ES) št. 1223/2009 ter ga dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(8) Snov diklorometan je trenutno navedena v vnosu 7 Priloge III k Uredbi (ES) št. 1223/2009 kot snov, dovoljena v kozmetičnih izdelkih, pripravljenih za uporabo, v najvišji koncentraciji 35 %. Diklorometan je bil razvrščen kot snov CMR kategorije 2 na podlagi Uredbe (ES) št. 1272/2008. Razvrstitev se je začela uporabljati pred 1. decembrom 2010. V skladu z drugim stavkom člena 15(1) Uredbe (ES) št. 1223/2009 se snov, razvrščena v kategorijo 2, lahko uporablja v kozmetičnih izdelkih, če jo je SCCS ocenil in ugotovil, da je varna za uporabo v takih izdelkih. SCCS je 11. decembra 2012 izdal znanstveno mnenje o diklorometanu (7). Dne 25. marca 2015 je SCCS izdal novo mnenje (8), ki je bilo revidirano 28. oktobra 2015. V navedenem revidiranem mnenju je SCCS ugotovil, da se uporaba diklorometana v razpršilcih za lase v najvišji koncentraciji 35 % in njegova uporaba v formulacijah v obliki razpršil na splošno ne štejeta za varni za potrošnike. Glede na razvrstitev snovi kot snovi CMR kategorije 2 in glede na mnenje SCCS ter ker druge znane uporabe diklorometana v kozmetičnih izdelkih ne obstajajo in niso bile zajete v mnenje SCCS, bi bilo treba snov črtati s seznama omejenih snovi v Prilogi III k Uredbi (ES) št. 1223/2009 in jo dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(9) Snov formaldehid je trenutno navedena v vnosu 13 Priloge III k Uredbi (ES) št. 1223/2009 kot snov, dovoljena v izdelkih za utrjevanje nohtov, pripravljenih za uporabo, v najvišji koncentraciji 5 %. Prav tako je trenutno navedena v vnosu 5 Priloge V k Uredbi (ES) št. 1223/2009 kot snov, dovoljena v izdelkih za usta v najvišji koncentraciji 0,1 %, in snov, dovoljena v drugih izdelkih v najvišji koncentraciji 0,2 %. Formaldehid je bil razvrščen kot snov CMR kategorije 1B z Uredbo Komisije (EU) št. 605/2014 (9). Razvrstitev se je začela uporabljati 1. januarja 2016. V skladu z drugim pododstavkom člena 15(2) Uredbe (ES) št. 1223/2009 se snovi, razvrščene kot snovi CMR kategorije 1A ali 1B, lahko izjemoma uporabljajo v kozmetičnih izdelkih, če so poleg njihove razvrstitve kot snovi CMR izpolnjeni nekateri pogoji, vključno s pogoji, da ni na voljo ustreznih alternativnih snovi, da se vloži zahtevek za posebno uporabo kategorije izdelka z znano izpostavljenostjo ter da je SCCS snov ocenil in ugotovil, da je varna. SCCS je 7. novembra 2014 v svojem mnenju (10) ugotovil, da se utrjevalci nohtov s prostim formaldehidom v najvišji koncentraciji okrog 2,2 % lahko varno uporabljajo za utrjevanje ali krepitev nohtov. Ker pa ni bilo ugotovljeno, da ni na voljo ustreznih alternativnih snovi za utrjevanje nohtov, bi bilo treba formaldehid črtati s seznama omejenih snovi v Prilogi III k Uredbi (ES) št. 1223/2009. Ker ni bil vložen zahtevek za druge uporabe formaldehida, bi bilo treba snov črtati s seznama dovoljenih konzervansov v kozmetičnih izdelkih v Prilogi V k navedeni uredbi. Formaldehid bi bilo prav tako treba dodati na seznam snovi, prepovedanih v kozmetičnih izdelkih, v Prilogi II k Uredbi (ES) št. 1223/2009.

(10) Perborova kislina in spojine natrijevega perborata so zajete v snoveh, ki sproščajo vodikov peroksid, trenutno navedenih v vnosu 12 Priloge III k Uredbi (ES) št. 1223/2009. Razvrščene so bile kot snovi CMR kategorije 1B na podlagi Uredbe (ES) št. 790/2009. Razvrstitev se je začela uporabljati 1. decembra 2010. Vložen je bil zahtevek za uporabo drugega pododstavka člena 15(2) Uredbe (ES) št. 1223/2009 v zvezi z uporabo navedenih snovi v oksidativnih formulacijah za barvanje las. SCCS je 22. junija 2010 v svojem mnenju (11) ugotovil, da bi se za natrijev perborat in perborovo kislino morale uporabljati splošne omejitve, ki veljajo za snovi, ki sproščajo vodikov peroksid, ter da uporaba natrijevih perboratov kot sestavine oksidativnih formulacij za barvanje las v najvišji koncentraciji na glavi 3 % ne bo pomenila tveganja za zdravje potrošnikov. Ker pa ni bilo ugotovljeno, da ni na voljo ustreznih alternativnih snovi za oksidacijo las, bi bilo treba perborovo kislino in spojine natrijevega perborata črtati s seznama omejenih snovi v Prilogi III k Uredbi (ES) št. 1223/2009 ter jih dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(11) V zvezi z nekaterimi snovmi, ki so bile razvrščene kot snovi CMR na podlagi Uredbe (ES) št. 1272/2008 in za katere je bil vložen zahtevek za uporabo drugega stavka člena 15(1) Uredbe (ES) št. 1223/2009, je bilo ugotovljeno, da je pogoj iz navedene določbe izpolnjen. To velja za trimetilbenzoil difenilfosfin oksid, furfural in poliaminopropil bigvanid.

(12) Snov difenil(2,4,6-trimetilbenzoil)fosfin oksid, z imenom trimetilbenzoil difenilfosfin oksid (TPO) po INCI, trenutno ni vključena v priloge k Uredbi (ES) št. 1223/2009. TPO je bil razvrščen kot snov CMR kategorije 2 z Uredbo Komisije (EU) št. 618/2012 (12). Razvrstitev se je začela uporabljati 1. decembra 2013. SCCS je 27. marca 2014 izdal znanstveno mnenje (13), v katerem je ugotovil, da je TPO varen, kadar se uporablja kot izdelek za oblikovanje nohtov v najvišji koncentraciji 5,0 %, vendar je zmeren povzročitelj preobčutljivosti kože. Glede na lastnosti TPO, ki povzročajo preobčutljivost kože, in glede na visoko tveganje izpostavljenosti snovi prek stika s kožo v primeru samouporabe izdelkov za nohte bi bilo treba uporabo TPO omejiti le na poklicne uporabnike. Ob upoštevanju navedenih elementov bi bilo treba TPO dodati na seznam omejenih snovi v Prilogi III k Uredbi (ES) št. 1223/2009 za poklicno uporabo v pripravkih za umetne nohte v najvišji koncentraciji 5 %.

(13) Snov 2-furaldehid, z imenom furfural po INCI, se uporablja kot dišavna ali aromatična sestavina v kozmetičnih izdelkih in trenutno ni vključena v priloge k Uredbi (ES) št. 1223/2009. Razvrščena je bila kot snov CMR kategorije 2 na podlagi Uredbe (ES) št. 1272/2008. Razvrstitev se je začela uporabljati pred 1. decembrom 2010. SCCS je 27. marca 2012 v svojem mnenju (14) ugotovil, da uporaba furfurala v izdelkih, pripravljenih za uporabo, vključno z izdelki za usta, v najvišji koncentraciji 10 ppm (0,001 %) ne pomeni nobenega tveganja za zdravje potrošnikov. Glede na razvrstitev furfurala kot snovi CMR kategorije 2 in glede na mnenje SCCS bi bilo treba furfural dodati na seznam omejenih snovi v Prilogi III k Uredbi (ES) št. 1223/2009 v najvišji koncentraciji 0,001 %.

(14) Snov poliheksametilen bigvanid hidroklorid (PHMB), z imenom poliaminopropil bigvanid po INCI, je trenutno navedena kot konzervans v vnosu 28 Priloge V k Uredbi (ES) št. 1223/2009 v najvišji koncentraciji 0,3 %. Razvrščena je bila kot snov CMR kategorije 2 z Uredbo Komisije (EU) št. 944/2013 (15). Razvrstitev se je začela uporabljati 1. januarja 2015. SCCS je 18. junija 2014 sprejel mnenje (16), v katerem je ugotovil, da na podlagi razpoložljivih podatkov PHMB ni varen za potrošnike, kadar se uporablja kot konzervans v vseh kozmetičnih izdelkih v najvišji koncentraciji 0,3 %. Vendar je bilo v mnenju SCCS ugotovljeno tudi, da bi lahko varna uporaba temeljila na nižji koncentraciji in/ali omejitvah glede kategorij kozmetičnih izdelkov ter da so potrebne študije o dermalni absorpciji za dodatne reprezentativne kozmetične formulacije. SCCS je 7. aprila 2017 sprejel novo mnenje (17), v katerem je ugotovil, da je na podlagi predloženih podatkov uporaba PHMB kot konzervansa v vseh kozmetičnih izdelkih v najvišji koncentraciji 0,1 % varna, vendar njegova uporaba v razpršilnih formulacijah ni priporočljiva. Glede na razvrstitev PHMB kot snovi CMR kategorije 2 in glede na novo mnenje SCCS bi bilo treba PHMB dovoliti kot konzervans v vseh kozmetičnih izdelkih, razen za uporabo na način, ki bi lahko pri končnem uporabniku povzročil izpostavljenost pljuč ob vdihavanju, v najvišji koncentraciji 0,1 %. Pogoje iz Priloge V k Uredbi (ES) št. 1223/2009 bi bilo treba ustrezno prilagoditi.

(15) V zvezi z veliko skupino snovi, ki so bile razvrščene kot snovi CMR na podlagi Uredbe (ES) št. 1272/2008, ni bil vložen noben zahtevek za uporabo v kozmetičnih izdelkih kot izjemo. Navedene snovi bi bilo treba vključiti na seznam prepovedanih snovi v Prilogi II k Uredbi (ES) št. 1223/2009 in jih, kadar je primerno, črtati s seznama omejenih ali dovoljenih snovi v Prilogi III oz. V k navedeni uredbi. To med drugim velja za nekatere borove spojine, ki so trenutno navedene v vnosih 1a in 1b Priloge III k Uredbi (ES) št. 1223/2009.

(16) Nekatere borove spojine, ki so trenutno navedene v vnosih 1a in 1b Priloge III k Uredbi (ES) št. 1223/2009, in dibutilkositrov hidrogenborat so bili razvrščeni kot snovi CMR kategorije 1B na podlagi Uredbe (ES) št. 790/2009. Razvrstitev se je začela uporabljati 1. decembra 2010. V skladu z drugim pododstavkom člena 15(2) Uredbe (ES) št. 1223/2009 se snovi, razvrščene kot snovi CMR kategorije 1A ali 1B, lahko izjemoma uporabljajo v kozmetičnih izdelkih, če so poleg njihove razvrstitve kot snovi CMR izpolnjeni nekateri pogoji. SCCS je 22. junija 2010 izdal mnenje (18), v katerem je ugotovil, da se nekatere borove spojine, ki so trenutno navedene v vnosih 1a in 1b Priloge III k navedeni uredbi, pod določenimi pogoji lahko varno uporabljajo v kozmetičnih izdelkih. Ker pa ni bil vložen noben zahtevek za posebno uporabo in ni bilo ugotovljeno, da ni na voljo ustreznih alternativnih snovi za namen ustreznih uporab iz Priloge III k Uredbi (ES) št. 1223/2009, bi bilo treba navedene borove spojine črtati s seznama omejenih snovi v Prilogi III k navedeni uredbi ter jih dodati na seznam snovi, prepovedanih v kozmetičnih izdelkih, v Prilogi II k Uredbi (ES) št. 1223/2009. Za dibutilkositrov hidrogenborat ni bil vložen noben zahtevek za posebno uporabo in SCCS ni ugotovil, da je varen. Zato bi bilo treba navedeno snov dodati na seznam snovi, prepovedanih v kozmetičnih izdelkih, v Prilogi II k Uredbi (ES) št. 1223/2009.

(17) Člen 31(1) Uredbe (ES) št. 1223/2009 določa, da lahko Komisija ob morebitnem tveganju za zdravje ljudi zaradi uporabe snovi v kozmetičnih izdelkih, ki ga je treba obravnavati na ravni celotne Skupnosti, po posvetovanju s SCCS ustrezno spremeni priloge II do VI k navedeni uredbi. Komisija se je posvetovala s SCCS o varnosti nekaterih snovi, ki so s kemijskega vidika podobne snovem, razvrščenim kot snovi CMR kategorije 1A, 1B ali 2. To zadeva nekatere borove spojine ter paraformaldehid in metilen glikol.

(18) Nekatere borove spojine, ki so trenutno navedene v vnosih 1a in 1b Priloge III k Uredbi (ES) št. 1223/2009, razen tistih iz uvodne izjave 16, niso bile razvrščene kot snovi CMR. SCCS je 12. decembra 2013 izdal mnenje o boratih, tetraboratih in oktaboratih (19), v katerem je ugotovil, da navedene snovi ter druge soli ali estri borove kisline, kot so MEA-borat, MIPA-borat, kalijev borat, trioktildodecil borat in cinkov borat, tvorijo borovo kislino v vodnih raztopinah in da bi se zato splošne omejitve, ki veljajo za borovo kislino, morale uporabljati za celotno skupino boratov, tetraboratov in oktaboratov. Borova kislina je bila razvrščena kot snov CMR kategorije 1B z Uredbo (ES) št. 790/2009. Razvrstitev se je začela uporabljati 1. decembra 2010. Glede na mnenje SCCS bi se morala celotna skupina boratov, tetraboratov in oktaboratov, razen spojin iz navedene skupine, ki so bile razvrščene kot snovi CMR, ter druge soli ali estri borove kisline črtati s seznama omejenih snovi v Prilogi III k Uredbi (ES) št. 1223/2009 in dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(19) Snov paraformaldehid je trenutno navedena v vnosu 5 Priloge V k Uredbi (ES) št. 1223/2009, vendar v nasprotju s formaldehidom ni bila razvrščena kot snov CMR. Snov metilen glikol trenutno ni vključena v priloge k Uredbi (ES) št. 1223/2009. SCCS je 26. in 27. junija 2012 sprejel mnenje o metilen glikolu (20), v katerem je ugotovil, da se metilen glikol pod različnimi pogoji hitro pretvori v formaldehid v vodnih raztopinah in da se paraformaldehid lahko depolimerizira v formaldehid s segrevanjem ali sušenjem. Glede na mnenje SCCS uporaba navedenih snovi v kozmetičnih izdelkih pomeni morebitno tveganje za zdravje ljudi. Zato bi bilo treba paraformaldehid črtati s seznama dovoljenih konzervansov v kozmetičnih izdelkih v Prilogi V k Uredbi (ES) št. 1223/2009 ter poleg tega paraformaldehid in metilen glikol dodati na seznam snovi, prepovedanih v kozmetičnih izdelkih, v Prilogi II k navedeni uredbi.

(20) Uredbo (ES) št. 1223/2009 bi bilo zato treba ustrezno spremeniti.

(21) Ukrepi iz te uredbe so v skladu z mnenjem Stalnega odbora za kozmetične izdelke –

SPREJELA NASLEDNJO UREDBO:

Člen 1 Priloge II, III in V k Uredbi (ES) št. 1223/2009 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. maja 2019 Za Komisijo Predsednik Jean-Claude JUNCKER

(1) UL L 342, 22.12.2009, str. 59.

(2) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(3) Uredba Komisije (EU) 2017/776 z dne 4. maja 2017 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 116, 5.5.2017, str. 1).

(4) Uredba Komisije (ES) št. 790/2009 z dne 10. avgusta 2009 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 235, 5.9.2009, str. 1).

(5) SCCS/1344/10, http://ec.europa.eu/health/scientific_committees/consumer_safety/docs/sccs_o_077.pdf.

(6) SCCS/1360/10, http://ec.europa.eu/health/scientific_committees/consumer_safety/docs/sccs_o_053.pdf.

(7) SCCS/1408/11, https://ec.europa.eu/health/scientific_committees/consumer_safety/docs/sccs_o_118.pdf.

(8) SCCS/1547/15, https://ec.europa.eu/health/scientific_committees/consumer_safety/docs/sccs_o_170.pdf.

(9) Uredba Komisije (EU) št. 605/2014 z dne 5. junija 2014 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom vnosa stavkov o nevarnosti in previdnostnih stavkov v hrvaškem jeziku in njene prilagoditve tehničnemu in znanstvenemu napredku (UL L 167, 6.6.2014, str. 36).

(10) SCCS/1538/14, https://ec.europa.eu/health/scientific_committees/consumer_safety/docs/sccs_o_164.pdf

(11) SCCS/1345/10, https://ec.europa.eu/health/scientific_committees/consumer_safety/docs/sccs_o_031.pdf.

(12) Uredba Komisije (EU) št. 618/2012 z dne 10. julija 2012 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 179, 11.7.2012, str. 3).

(13) SCCS/1528/14, http://ec.europa.eu/health/scientific_committees/consumer_safety/docs/sccs_o_149.pdf.

(14) SCCS/1461/12, https://ec.europa.eu/health/scientific_committees/consumer_safety/docs/sccs_o_083.pdf.

(15) Uredba Komisije (EU) št. 944/2013 z dne 2. oktobra 2013 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 261, 3.10.2013, str. 5).

(16) SCCS/1535/14, https://ec.europa.eu/health/scientific_committees/consumer_safety/docs/sccs_o_157.pdf.

(17) SCCS/1581/16, https://ec.europa.eu/health/sites/health/files/scientific_committees/consumer_safety/docs/sccs_o_204.pdf.

(18) SCCS/1249/09, https://ec.europa.eu/health/scientific_committees/consumer_safety/docs/sccs_o_027.pdf.

(19) SCCS/1523/13, https://ec.europa.eu/health/scientific_committees/consumer_safety/docs/sccs_o_146.pdf.

(20) SCCS/1483/12, https://ec.europa.eu/health/scientific_committees/consumer_safety/docs/sccs_o_097.pdf.